
PËR DISA SHTESA DHE NDRYSHIME NË LIGJIN NR. 9374, DATË 21.04.2005, “PËR NDIHMËN SHTETËRORE”, TË NDRYSHUAR[footnoteRef:1] [1:  Ky akt është përafruar pjesërisht me kërkesat e Rregullores së Këshillit (BE) 2015/1589 (BE) e 13 korrikut 2015 “Mbi përcaktimin e rregullave të hollësishme për zbatimin e Nenit 108 të Traktatit mbi Funksionimin e Bashkimit Evropian (kodifikim)
] 

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 
KUVENDI I REPUBLIKËS SË SHQIPËRISË
VENDOSI
Në ligjin nr. 9374, datë 21.04.2005, “Për ndihmën shtetërore”, të ndryshuar, bëhen këto shtesa dhe ndryshime: 
Neni 1
Neni 2 ndryshon si më poshtë:
Neni 2
     Fusha e zbatimit
1. Ky ligj zbatohet për veprimtaritë që ushtrohen në të gjithë sektorët e prodhimit dhe të shërbimeve në Republikën e Shqipërisë, përfshirë sektorët e bujqësisë dhe peshkimit.
Neni 2
1. Në nenin 3, pika 9, ndryshohet si më poshtë: 
“9. “Ndihmë e paligjshme” është çdo ndihmë shtetërore, që jepet dhe zbatohet në kundërshtim me këtë ligj ose në kundërshtim me vendimet e marra nga Komisioni i Konkurrencës”.
2. Në nenin 3, pika 11, ndryshohet si më poshtë:
“11. “Ndihmë shtetërore për shpëtim” është një mbështetje financiare për një ndërmarrje në vështirësi, për një periudhë kohore, gjatë së cilës duhet të përgatitet plani i ristrukturimit ose i likuidimit”. 
Neni 3
Në nenin 15, pika 3 ndryshon si më poshtë:
“3.Në rastin e skemave të ndihmës për shpëtim dhe ristrukturim, plani i ristrukturimit miratohet nga dhënësi i ndihmës dhe i paraqitet Autoritetit të Konkurrencës për shqyrtim sipas këtij ligji. 
Neni 4
Neni 16 ndryshon si më poshtë:
Neni 16
Autoriteti përgjegjës për kontrollin e ndihmës shtetërore
1. Autoriteti i Konkurrencës është autoriteti përgjegjës për kontrollin e ndihmës shtetërore në Republikën e Shqipërisë dhe ushtron kompetencat e parashikuara në këtë ligj në mënyrë të pavarur dhe të paanshme.
2. Komisioni i Konkurrencës është organi vendimmarrës për çështjet e ndihmës shtetërore dhe ushtron kompetencat që i ngarkohen nga ky ligj.
3. Funksionet administrative, teknike, hetimore, monitoruese dhe mbështetëse në fushën e ndihmës shtetërore ushtrohen nga struktura përgjegjëse për ndihmën shtetërore pranë Autoritetit të Konkurrencës.
4. Në ushtrimin e funksioneve dhe kompetencave të parashikuara nga ky ligj, Autoriteti i Konkurrencës dhe Komisioni i Konkurrencës veprojnë në përputhje me këtë ligj dhe, për çështjet organizative dhe procedurale që nuk rregullohen prej tij, me legjislacionin në fuqi për mbrojtjen e konkurrencës.

Neni 5
Pas nenit 16, shtohet neni 16/1:
Neni 16/1
Pavarësia dhe konflikti i interesit
1. Anëtarët e Komisionit të Konkurrencës, gjatë ushtrimit të kompetencave në fushën e ndihmës shtetërore, veprojnë në mënyrë të pavarur dhe të paanshme.
2. Anëtari i Komisionit të Konkurrencës nuk merr pjesë në shqyrtimin dhe vendimmarrjen për një çështje të ndihmës shtetërore kur ndodhet në kushtet e konfliktit të interesit, sipas legjislacionit në fuqi.
3. Anëtarët e Komisionit të Konkurrencës dhe nëpunësit e strukturës përgjegjëse për ndihmën shtetërore u nënshtrohen rregullave të legjislacionit në fuqi për parandalimin e konfliktit të interesave në ushtrimin e funksioneve publike.
4. Deklarimi, trajtimi dhe dokumentimi i rasteve të konfliktit të interesit bëhen sipas legjislacionit në fuqi dhe rregullave të brendshme të Autoritetit të Konkurrencës.
5. Autoriteti i Konkurrencës, Komisioni i Konkurrencës dhe struktura përgjegjëse për ndihmën shtetërore, gjatë ushtrimit të funksioneve dhe kompetencave të parashikuara në këtë ligj, veprojnë në mënyrë të pavarur dhe nuk kërkojnë ose marrin udhëzime nga Këshilli i Ministrave, ministritë, dhënësit e ndihmës apo nga çdo subjekt tjetër publik ose privat në lidhje me shqyrtimin, hetimin, monitorimin dhe vendimmarrjen për çështjet e ndihmës shtetërore.
6. Për papajtueshmëritë në ushtrimin e funksionit dhe kufizimet pas përfundimit të tij, ndaj anëtarëve të Komisionit të Konkurrencës zbatohen dispozitat e legjislacionit në fuqi për mbrojtjen e konkurrencës dhe parandalimin e konfliktit të interesave në ushtrimin e funksioneve publike.
Neni 6
Neni 17 ndryshon si më poshtë:
“Neni 17
Kompetencat e Komisionit të Konkurrencës në fushën e ndihmës shtetërore
1. Komisioni i Konkurrencës, në zbatim të këtij ligji:
a. vlerëson njoftimet dhe autorizon skemat e ndihmës shtetërore dhe ndihmat individuale, sipas këtij ligji;
b. vendos për pajtueshmërinë e ndihmës shtetërore me dispozitat e këtij ligji;
c. urdhëron pezullimin, ndryshimin ose kthimin e ndihmës së paligjshme ose të papajtueshme, sipas parashikimeve të këtij ligji;
ç.  mbikëqyr zbatimin e skemave të ndihmës shtetërore dhe ndihmave individuale të autorizuara;
d. vendos për fillimin dhe përfundimin e procedurave të hetimit të parashikuara nga ky ligj;
dh. miraton udhëzimet dhe aktet e tjera të nevojshme për zbatimin e këtij ligji;
e. jep vlerësime dhe rekomandime dhënësve të ndihmës për çështje që lidhen me ndihmën shtetërore;
ë.   vendos sanksionet administrative të parashikuara nga ky ligj;
f. ushtron çdo kompetencë tjetër që i caktohet nga ky ligj.

2. Për organizimin e mbledhjeve, kuorumin, votimin dhe marrjen e vendimeve nga Komisioni i Konkurrencës, gjatë ushtrimit të kompetencave të parashikuara në këtë ligj, zbatohen dispozitat e legjislacionit në fuqi për mbrojtjen e konkurrencës, për aq sa nuk parashikohet ndryshe në këtë ligj.

Neni 7
1. Neni 18, ndryshon si më poshtë:
Neni 18
Struktura përgjegjëse për ndihmën shtetërore
1. Pranë Autoritetit të Konkurrencës funksionon struktura përgjegjëse për ndihmën shtetërore, e cila ushtron funksionet administrative dhe teknike, si dhe kryen shqyrtimin dhe hetimin e masave të ndihmës shtetërore, sipas përcaktimeve të këtij ligji.
2. Organizimi dhe funksionimi i strukturës përgjegjëse për ndihmën shtetërore përcaktohen në përputhje me legjislacionin që rregullon organizimin dhe funksionimin e Autoritetit të Konkurrencës.

2. Pas nenit 18, shtohen nenet 18/1 dhe 18/2 me këtë përmbajtje:
Neni 18/1
Përgjegjësitë e strukturës përgjegjëse për ndihmën shtetërore
Struktura përgjegjëse për ndihmën shtetërore:
a. grumbullon, përpunon dhe monitoron të dhënat për ndihmën shtetërore;
b. merr dhe shqyrton njoftimet për ndihmën shtetërore;
c. përgatit projektvendimet dhe materialet për shqyrtim nga Komisioni i Konkurrencës;
ç. kryen, në mënyrë të pavarur, hetimet e parashikuara nga ky ligj, në përputhje me këtë ligj dhe me Kodin e Procedurave Administrative;
d.  merr dhe shqyrton raportet e dhënësve të ndihmës;
dh. krijon, administron dhe përditëson regjistrin e ndihmës shtetërore;
e. përgatit projektudhëzimet dhe aktet e tjera në fushën e ndihmës shtetërore;
ë. përgatit raportin vjetor për ndihmën shtetërore;
f. monitoron zbatimin e vendimeve të Komisionit të Konkurrencës;
g. bashkëpunon me institucionet kombëtare dhe ndërkombëtare kompetente;
gj. siguron publikimin e vendimeve dhe informacionit sipas këtij ligji;
h. këshillon dhënësit e ndihmës lidhur me zbatimin e rregullave të ndihmës shtetërore.

Neni 18/2
Burimet për ushtrimin e funksionit të kontrollit të ndihmës shtetërore

Autoritetit të Konkurrencës i sigurohen burimet njerëzore, financiare dhe teknike të nevojshme për ushtrimin efektiv dhe të pavarur të kompetencave në fushën e kontrollit të ndihmës shtetërore, sipas këtij ligji.

Neni 8
Pas nenit 20, shtohet neni 20/1 me këtë përmbajtje:
Neni 20/1
Sanksionet Administrative
Për shkeljen e detyrimeve për dhënien e informacionit të parashikuara në këtë ligj, nga ndërmarrjet ose grupimet e ndërmarrjeve, Komisioni i Konkurrencës vendos gjoba sipas dispozitave të legjislacionit në fuqi për mbrojtjen e konkurrencës, për aq sa është e zbatueshme.

Neni 9
Neni 32, pika 2 ndryshon si më poshtë:
2. Brenda datës 30 qershor të çdo viti, Autoriteti i Konkurrencës paraqet në Kuvend raportin për zbatimin e rregullave të ndihmës shtetërore gjatë vitit pararendës, përfshirë të dhëna mbi skemat e ndihmës shtetërore dhe ndihmat individuale të dhëna.
Neni 10
Neni 34 riformulohet në “Transferimi i funksioneve në fushën e ndihmës shtetërore”, si më poshtë:
Neni 34
Transferimi i funksioneve në fushën e ndihmës shtetërore
1. Me përfundimin e afatit të përcaktuar në pikën 1 të nenit 12 të këtij ligji, kompetencat, të drejtat dhe detyrimet e Komisionit të Ndihmës Shtetërore, të përcaktuara në këtë ligj dhe në aktet nënligjore të nxjerra në zbatim të tij, i kalojnë Komisionit të Konkurrencës.
2. Me përfundimin e afatit të përcaktuar në pikën 1 të nenit 12 të këtij ligji, kompetencat, të drejtat dhe detyrimet e strukturës përgjegjëse për ndihmën shtetërore pranë ministrisë përgjegjëse për ekonominë i kalojnë Autoritetit të Konkurrencës.
3. Komisioni i Ndihmës Shtetërore pushon së funksionuari me përfundimin e afatit të përcaktuar në pikën 1 të nenit 12 të këtij ligji.
4. Brenda afatit të përcaktuar në pikën 1 të nenit 12 të këtij ligji, pranë Autoritetit të Konkurrencës transferohen dosjet, arkivi, bazat e të dhënave dhe dokumentacioni i administruar për ushtrimin e funksioneve në fushën e ndihmës shtetërore.
5. Në rast se, si rrjedhojë e transferimit të funksioneve në fushën e kontrollit të ndihmës shtetërore pranë Autoritetit të Konkurrencës, lind nevoja për ristrukturimin e pozicioneve të punës, ristrukturimi dhe trajtimi i nëpunësve civilë të prekur prej tij bëhen në përputhje me legjislacionin në fuqi për nëpunësin civil.
6. Procedurat administrative të nisura dhe të papërfunduara deri në përfundimin e afatit të përcaktuar në pikën 1 të nenit 12 të këtij ligji vijojnë nga Autoriteti i Konkurrencës në fazën në të cilën ndodhen, sipas dispozitave të këtij ligji.
7. Aktet dhe vendimet e Komisionit të Ndihmës Shtetërore, të miratuara deri në përfundimin e afatit të përcaktuar në pikën 1 të nenit 12 të këtij ligji, mbeten në fuqi deri në ndryshimin ose shfuqizimin e tyre sipas legjislacionit në fuqi.
8. Me përfundimin e afatit të përcaktuar në pikën 1 të nenit 12 të këtij ligji, kudo në ligjin nr. 9374, datë 21.4.2005, “Për ndihmën shtetërore”, të ndryshuar, dhe në aktet nënligjore të nxjerra në zbatim të tij, emërtimi “Komisioni i Ndihmës Shtetërore” zëvendësohet me “Komisioni i Konkurrencës”, ndërsa emërtimi “Drejtoria e Ndihmës Shtetërore” zëvendësohet me “struktura përgjegjëse për ndihmën shtetërore pranë Autoritetit të Konkurrencës”, sipas rastit.
Neni 11
Neni 36 ndryshon si më poshtë:
Neni 36
Nxjerrja e akteve nënligjore
Ngarkohet Komisioni i Konkurrencës që, brenda fushës së kompetencave të përcaktuara në këtë ligj, të miratojë aktet nënligjore të nevojshme për zbatimin e tij, në përputhje me detyrimet që rrjedhin nga marrëveshjet ndërkombëtare të ratifikuara nga Republika e Shqipërisë, që përmbajnë dispozita në fushën e ndihmës shtetërore, si dhe me acquis të Bashkimit Evropian për ndihmën shtetërore.
Neni 12
Dispozitë kalimtare
1. Brenda gjashtë muajve nga hyrja në fuqi e këtij ligji, Autoriteti i Konkurrencës dhe ministria përgjegjëse për ekonominë, sipas fushës së përgjegjësisë, marrin masat e nevojshme për transferimin e funksioneve të kontrollit të ndihmës shtetërore pranë Autoritetit të Konkurrencës, përfshirë përshtatjen e strukturës organizative, transferimin e dokumentacionit, dosjeve, arkivit dhe bazave të të dhënave, si dhe masat administrative dhe buxhetore të nevojshme për ushtrimin efektiv të këtyre funksioneve.
2. Deri në përfundimin e afatit të përcaktuar në pikën 1, të këtij neni, pavarësisht parashikimeve të neneve 16, 16/1, 17, 18, 18/1 dhe 18/2 të këtij ligji, Komisioni i Ndihmës Shtetërore dhe struktura përgjegjëse për ndihmën shtetërore pranë ministrisë përgjegjëse për ekonominë vijojnë ushtrimin e funksioneve dhe kompetencave të tyre sipas legjislacionit në fuqi përpara hyrjes në fuqi të këtij ligji.
3. Me përfundimin e afatit të përcaktuar në pikën 1 të këtij neni, Autoriteti i Konkurrencës ushtron funksionet dhe kompetencat në fushën e kontrollit të ndihmës shtetërore sipas përcaktimeve të këtij ligji, ndërsa Komisioni i Konkurrencës ushtron kompetencat vendimmarrëse të përcaktuara në këtë ligj.
4. Aktet nënligjore të nxjerra në zbatim të ligjit nr. 9374, datë 21.4.2005, “Për ndihmën shtetërore”, të ndryshuar, mbeten në fuqi, për aq sa nuk bien në kundërshtim me këtë ligj, deri në ndryshimin, shfuqizimin ose zëvendësimin e tyre.
Neni 13
Hyrja në fuqi
Ky ligj hyn në fuqi 15 ditë pas botimit në Fletoren Zyrtare. 

